Eztanda (ibaia)

Eztanda, Gipuzkoako  hegoaldeko ibai bat da, Goierri eskualdekoa. Gabiriako Aztiria auzoko Aizeleku mendiaren ekialdeko hegalean sortzen da eta Beasaingo mendebaldeko Antzizar auzoan Oria ibaian urak isurtzen ditu.

Bere sorlekuan inguruko  iturririk gehienetako ura hango baserritarrek erabiltzen duten  arren, oraindik ere badu bizirik irauteko behar adina ur. Hala ere, benetako emaria, Eztanda iturrira iristean bereganatzen du.

Eztanda iturria, ibaiaren ezkerraldean sortzen da eta gaur egun hormigoizko gordailu batean bilduta dago hiritar aprobetxamendurako. Iturrian, udaberri garaian, zenbait egunetan urik gabe egon ondoren, ura borborka handietan hasten da irteten  eztanda indartsu batzuk eginez. Hortik datorkio  Eztanda izena.

Beasainen, bere ezkerraldetik Ormaiztegiko mugan Ariztialdeko erreka hartzen duen gunean sartzen da. Muga lerroa, berak gordetzen du metro batzuetan zehar, harik eta, Larrebarren erreka sartzen zaion arte, izan ere handik aurrera, muga lerroa, erreka horrek hartzen baitu bere ibilgurarentzat.

Beherantz etorri ahala, bere ezkerraldetik Arriaran ibaia, Asti erreka eta Aranburu errekako urak bereganatzen ditu eta eskuinaldetik berriz, Muxikaldeko erreka.

Antzizar auzoan sartzen da Oria ibaian honen ezkerraldetik.

Beasainen Eztanda errekak egindako ibilbidean, bere urek, jada desagertutako Angio errota eragin zuten bere garaian. Oraindik ere, Salbatoreko auzoa baino apur bat beherago  Angio errotarako egindako urtegi-hormaren edo presaren hondakinak ikus daitezke.

 Ibilbidea 
Gabiria (sorburua) > Ormaiztegi > Salbatore > Beasain (bokalea)

 Erreferentziak 

 Kanpoko estekak 

Kategoria:Gipuzkoako ibaiak
Kategoria:Oriaren ibaiadarrak
Kategoria:Gabiriako geografia
Kategoria:Ormaiztegiko geografia
Kategoria:Beasaingo errekak eta ibaiak